RÅDETS GENNEMFØRELSESAFGØRELSE
af 10. februar 2012
om bemyndigelse til Spanien og Frankrig til at indføre en særlig foranstaltning, der fraviger artikel 5 i direktiv 2006/112/EF om det fælles merværdiafgiftssystem
(2012/85/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
under henvisning til forslag fra Europa-Kommissionen, og
ud fra følgende betragtninger:
(1)
Ved breve registreret i Kommissionen henholdsvis den 5. september 2011 og den 13. september 2011 anmodede Spanien og Frankrig om tilladelse til at indføre en særlig foranstaltning, der fraviger bestemmelserne i direktiv 2006/112/EF i relation til bygning af en underjordisk elektricitetsforbindelse mellem deres respektive elektricitetsnet.
(2)
Kommissionen underrettede de andre medlemsstater om Spaniens og Frankrigs anmodninger ved breve af 25. oktober 2011. Ved breve af 27. oktober 2011 meddelte Kommissionen Spanien og Frankrig, at den rådede over alle de oplysninger, den fandt nødvendige for at kunne vurdere anmodningerne.
(3)
Den 27. juni 2008 indgik Spanien og Frankrig en aftale om bygning af en underjordisk elektricitetsforbindelse mellem Santa Llogaia i Spanien og Baixas i Frankrig.
(4)
Gennem den særlige foranstaltning skal den underjordiske elektricitetsforbindelse behandles som værende beliggende 50 % i Spanien og 50 % i Frankrig hvad angår leverancer af varer og tjenesteydelser, anskaffelser af varer i EU og import af varer, der er bestemt til bygningen af forbindelsen.
(5)
I mangel af en sådan foranstaltning ville det som følge af territorialitetsprincippet være nødvendigt ved hver leverance at fastslå, hvorvidt beskatningsstedet er Spanien eller Frankrig.
(6)
Formålet med den særlige foranstaltning er derfor at forenkle proceduren for opkrævning af moms for bygningen af den underjordiske elektricitetsforbindelse.
(7)
Fravigelsen vil kun kunne påvirke medlemsstaternes samlede skatteindtægter, der opkræves i det endelige forbrugsled, yderst beskedent og har ikke negative indvirkninger på Unionens egne momsindtægter -
VEDTAGET DENNE AFGØRELSE:
Artikel 1
Som en fravigelse af artikel 5 i direktiv 2006/112/EF bemyndiges Spanien og Frankrig til at betragte den underjordiske elektricitetsforbindelse mellem Santa Llogaia i Spanien og Baixas i Frankrig som værende beliggende 50 % på Spaniens område og 50 % på Frankrigs område hvad angår leverancer af varer og tjenesteydelser, anskaffelser af varer i Fællesskabet og import af varer, der er bestemt til bygningen af forbindelsen.
Artikel 2
Denne afgørelse får virkning på dagen for meddelelsen.
Artikel 3
Denne afgørelse er rettet til Kongeriget Spanien og Den Franske Republik.
Udfærdiget i Bruxelles, den 10. februar 2012.